
Esselam alejkum.


Je li dozvoljeno umjesto skraćivanja da brijem brkove ili da ih mašinicom na nulu skratim? Nekako mi tako lakše. Allah vas nagradio.


* 
* 
* 
* 
* 
* 
* 

 

PROPIS BRIJANJA BRKOVA
======================

 

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Skraćivanje brkova je vadžib po ispravnom stavu učenjaka. Na to ukazuje vjerodostojan hadis od Zejd ibn Erkama, radijallahu anhu, u kojem Poslanik, sallallahu alejhi ve sellem, kaže: „Ko ne skraćuje brkove, nije od nas“. Bilježe ga Tirmizi, Nesai i Ahmed, a vjerodostojnim ga ocjenjuju Tirmizi, Albani i drugi.


Oko načina skraćivanja brkova učenjaci imaju podijeljeno mišljenje:


Prvi stav – da je sunnet brijanje ili potpuno otklanjanje brkova.


Ovo je stav hanefija i hanabila.


Dokazuju ga hadisima koje bilježe Buharija i Muslim u kojima je došlo: „Ahfu“, „Enhiku“, „Džuzzu“ brkove. Sva tri izraza u doslovnom značenju znače potpuno otklanjanje brkova i brijanje.


Drugi stav – da je sunnet skraćivanje brkova, a brijanje je mekruh.


Ovo je stav malikijskog i šafijskog mezheba.


Dokazuju ga hadisima mutefekun alejhi u kojima je došlo: „Kassu“ brkove, što znači potkraćujte.


Treći stav, na čemu je skupina učenjaka, poput Ibn Džerira Taberija, Kadi Ijada i Ibn Hadžera, da je dozvoljeno i brijanje i potkraćivanje, jer je i jedno i drugo došlo u hadisima. Ovo zadnje je najbliže ispravnom stavu, a Allah zna najbolje.


Ve billahi tevfik.


Na pitanje odgovorio dr. Zijad Ljakić – zijad-ljakic.com


